Ókatolikusok

Az ókatolikus egyházak  vagy ókatolikus mozgalom  kifejezéseket azokra vonatkoztatják, akik 1870 óta is katolikusnak vallották magukat, de elutasítják a pápai tévedhetetlenség és a római püspök legfőbb és egyetemes joghatóságának katolikus dogmáit. 

A római katolikus egyházból váltak ki (nincsenek vele egységben), mert az I. vatikáni zsinat után elutasították a pápai tévedhetetlenség (lat. infallibilitas) tanát, amely a pápa (kizárólag hit és erkölcs dolgában való) tévedhetetlenségét mondta ki. Nevüket az új dogmával való szembenállás miatt választották. 

Az ókatolikusok sok országban különálló egyházat alkotnak. Néhány helyen nem bejegyzett egyházként működnek.

Történet 
1870. július 18-án az I. Vatikáni Zsinat kinyilvánította a pápa tévedhetetlenségének dogmáját. A  dogma elleni tiltakozást Ignaz von Döllinger (1799–1890), a müncheni egyetem professzora vezette, aki még abban az évben kezdeményezte a katolikus teológusok kongresszusát Nürnbergben, amelyen a római katolikus teológiai karok 11 professzora vett részt. 

Döllingert kiközösítették a katolikus egyházból, majd később más, renitens teológus professzorokat is kiközösítettek.. 

1871-ben tartott kongresszusukon elhatározták az önálló egyház megalapítását. Második kongresszusukon bizottságot hoztak létre a püspökválasztás előkészítésére. 1873-ban került sor a püspökszentelésre; a püspöki jogfolytonosságot a janzenista holland egyház révén tartják érvényesnek. 1889-ben Hollandia, Svájc és Németország püspökei aláírták az Utrechti Egyezményt, amely kibocsátja az ókatolikus egyház alapokmányát. Ezt követően Ausztria, majd Lengyelország, Horvátország, Csehország, majd Franciaország ókatolikus közösségei is csatlakoztak hozzájuk. 

1931 óta a bonni egyezmény alapján  az Utrechti Unió teljes közösségben van az Anglikán Közösséggel.  1965-ben az ókatolikusok kiterjesztették a bonni megállapodást a Független Fülöp-szigeteki Egyházra, a Spanyolországi Református Püspöki Egyházra és a Portugál Luzitán Egyházra. 

1980-ban az Utrechti Unió mintegy húsz országban működött, és körülbelül félmillió hívővel és 600 plébániával rendelkezett.. 

1985-ben a Németországi Ókatolikus Egyház megállapodást kötött a Németországi Evangélikus Egyházzal a szentség kölcsönös elismeréséről. 2016-ban létrejött a közösség a svéd evangélikus egyházzal. II. János Pál pápasága alatt magas szintű ökumenikus megbeszélések zajlottak, különösen a Lengyel Nemzeti Katolikus Egyházzal.

Ma az Utrechti Unió tagegyházai teljes közösségben vannak a Svéd Evangélikus Egyházzal és az Anglikán Közösséggel, és sok UU egyház tagja az Egyházak Világtanácsának.

2008-ban a Lengyel Nemzeti Katolikus Egyház létrehozta a Scrantoni Uniót és kivált az Utrechti Unióból. Ez tiltakozásul történt a régebbi Unió azon döntése ellen, hogy felszenteljék a nőket és megáldják az azonos neműek házasságát. Később az Északi (norvég) Katolikus Egyház is csatlakozott a Scrantoni Unióhoz.

Magyarországon 
Magyarországon 2010-ben indult újra az ókatolicizmus, 2011-ben pedig már érvényesen fölszentelt püspökkel, önálló szervezetként működik a Magyar Ókatolikus Misszió. 2012 novemberében jött létre a Magyarországi Keresztény-katolikus Misszió, amely az ókatolikus Scrantoni Unió része. 2014 januárjától a Magyarországi Ókatolikus Egyház nevet viseli. Ma már nincs jelentős számú magyar tagja Szlovákiában. 

A 2008-ban megalakult "Boldog Teréz Anyaegyház"  mely később a " Krisztus Keresztje Keresztény Egyház" néven működik 2013 óta, rendezve "egyházi státuszát".

2017-től a Svájci Független Ókatolikus Egyház Magyarországi tagegyházaként végzi szolgálatát, 4 egyházmegyében, 25 gyülekezetben Juhász Gergely  püspök, apostoli kormányzó vezetésével, 1 püspök, 8 pap, 3 diakónus, 5 akolitus, 4 apáca és 3 szerzetes segíti munkáját. Eme tagegyház tagja a Guid of the Holy Apostles nemzetközi és egyetemes Ókatolikus egyházi uniójának. 

A Magyarországi Ókatolikus Egyház elhatárolódik a Krisztus Keresztje Keresztény Egyháztól.

Jellemzőik 
Istentiszteletüket nemzeti nyelven végzik, két szín alatt áldoznak, és papjaikat nem kötelezik nőtlenségre.

Ragaszkodnak az ősi katolikus hithez és az új katolikus dogmákat elutasítják.

A Jézus Társaságának elutasítása.

Az Utrechti Unió elismeri a hét szentséget; sajátossága, hogy a keresztséget és az eucharisztiát fő szentségként ismeri el, a másik ötöt pedig kisebb szentségnek tekinti.

Főbb különbségek a katolikus egyházhoz képest 
Az ókatolikus hit több pontban különbözik a katolikus hitelvektől. A fontosabbak:
 Az ókatolikusok a Szent Hagyományt az Újszövetség összeállításával lezártnak tekintik.
 A római pápa tisztsége első az egyenlő püspökök között, a tisztséget az Egyház, s nem Isten hozta létre. Pápai tévedhetetlenség nincs, sem általános egyházvezetői jogosítvány.
 Szűz Mária nem szeplőtlenül született. Ez későbbi betoldás a hitelvekbe.
 A nők pappá szentelése kérdésében a német ókatolikus püspöki szinódus már 1989-ben állást foglalt arról, hogy a papi pályát a nők előtt is meg kell nyitni, amiről a végső határozat 1994-ben született meg, 1996 pünkösdjén pedig fel is szenteltek két nőt ókatolikus pappá.

Szervezetek

Utrechti Unió  
Tagegyházak:
 Ókatolikus Egyház Hollandiában
 Ókatolikus Egyházmegye Németországban
 Osztrák Ókatolikus Egyház
 Ókatolikus Egyház a Cseh Köztársaságban
 Svájci Keresztény-Katolikus egyház
 Lengyel Katolikus Egyház

Független egyházak  
Független egyházak és plébániák és plébániák, az Ókatolikus Püspökök Nemzetközi Konferenciájának közvetlen felügyelete alatt :
 Franciaország ókatolikus missziója
 Horvát Ókatolikus Egyház
 Ókatolikus Egyház Olaszországban
 Ókatolikus Egyház Svédországban és Dániában
 Kanadai lengyel-katolikus egyház

Egyéb egyházak és szervezetek  
 Scrantoni Unió
 Lengyel Nemzeti Katolikus Egyház
 Északi Katolikus Egyház
 Mariavite egyházak 
 Lengyelországban (Kościół Starokatolicki Mariawitów)
 Észak-Amerikában 
 Németországban
 Kamerunban
 Ókatolikus Közösségek Szövetsége Franciaországban

Jegyzetek

Források
Sasvári László: Ókatolikusok. História 1992./3.

További információk 
 Az ókatolikus egyház weboldala
 Magyarországi Ókatolikus Misszió
 Utrechti Unió
 holland ókatolikusok
 német ókatolikusok
 szlovák ókatolikusok
 Magyarországi Keresztény-katolikus Misszió
 http://okatolikus.blogspot.hu/

Okatolikusok